b"\n_START_ARTICLE_\nRaetia\n_START_PARAGRAPH_\nRaetia var en romersk provins, hvis territorium omfattede de centrale og \xc3\xb8stlige kantoner i det moderne Schweiz, hvor Rhinen og Donau har sit udspring, det sydlige Bayern, dele af Tyrol og Lombardiet. Raetias nordlige gr\xc3\xa6nse langs Donau var en del af den bef\xc3\xa6stede Limes Germanicus, og provinsen var forbundet med Italien.\n_START_SECTION_\nHistorie\n_START_PARAGRAPH_\nOmr\xc3\xa5det blev erobret af Tiberius' s\xc3\xb8n Drusus i 15 f.v.t., som gjorde det til en provins. Til at begynde med udgjorde r\xc3\xa6tiernes land hele provinsens territorium, men i slutning af 1. \xc3\xa5rh. var omr\xc3\xa5det Vindelicia (det sydlige Bayern) indlemmet, idet Tacitus beskrev byen Augusta Vindelicorum (Augsburg) som en r\xc3\xa6tisk koloni. Under Diocletians reformer blev Raetia lagt under vicarius Italiae og blev derfor senere en del af det vestromerske rige. Da administrationen i de vestlige dele af Romerriget br\xc3\xb8d sammen, gik Raetias \xc3\xb8konomi ogs\xc3\xa5 i opl\xc3\xb8sning, indtil provinsen blev overtaget af ostrogoterne under Theoderik den Store, som genoprettede et centralt styre for hele omr\xc3\xa5det, hvor \xc3\xb8konomien igen begyndte at blomstre.\n_START_SECTION_\n\xc3\x98konomi og geografi\n_START_PARAGRAPH_\nRaetia var meget bjergrigt, og indbyggerne ern\xc3\xa6rede sig mest ved kv\xc3\xa6gdrift og t\xc3\xb8mmerhugst, der blev n\xc3\xa6sten ikke dyrket korn e.lign., men r\xc3\xa6tisk vin havde et godt ry, den skulle efter sigende v\xc3\xa6re Augustus' foretrukne. Provinsen eksporterede is\xc3\xa6r honning, bivoks og ost._NEWLINE_To vigtige veje passerede igennem Raetia, den f\xc3\xb8rste forbandt Verona i Norditalien med Augsburg), gennem Brennerpasset, og den anden Brigantium (Bregenz) med Como og Milano. Disse to veje forbandt Rom med rigets nordlige provinser._NEWLINE_R\xc3\xa4tikon-bjergk\xc3\xa6den har f\xc3\xa5et navn efter Raetia."